|  |
| --- |
| **IZVJEŠĆE O PROVEDENOM SAVJETOVANJU S JAVNOŠĆU** |
| Naziv akta o kojem je savjetovanje provedeno: Nacrt prijedloga Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku godinu 2023./2024. |
| Vrijeme trajanja savjetovanja: Savjetovanje je provedeno u trajanju od 30 dana odnosno od 22. ožujka do 21. travnja 2023. godine. |
| Cilj i glavne teme savjetovanja | Osnovni cilj savjetovanja bio je dobivanje povratnih informacija od zainteresirane javnosti u vezi predloženog Programa javnih potreba u predškolskom odgoju i obrazovanju te skrbi o djeci rane i predškolske dobi Grada Rijeke za pedagošku godinu 2023./2024. |

|  |  |  |  |  |
| --- | --- | --- | --- | --- |
| **Red. broj** | **Naziv dionika (pojedinac, organizacija, institucija)** | **Članak na koji se odnosi primjedba/****prijedlog** | **Tekst primjedbe/prijedloga** | **Prihvaćanje/ neprihvaćanje primjedbe ili prijedloga** |
| 1. | Dragana Gregović | U prijedlogu nije izričito navedeno na koji se članak odnosi | Podnositeljica ističe nezadovoljstvo prijedlogom izjednačavanja iznosa sufinanciranja djelatnosti dječjih vrtića drugih osnivača na području grada Rijeke, te nezadovoljstvo zbog nejednakosti pri sufinanciranju dječjih vrtića i jasličkih skupina. Podnositeljica predlaže utvrđivanje ekonomske cijene privatnih vrtića od strane grada te određivanje fiksnog i varijabilnog iznosa moguće stimulacije u slučaju da ustanova odluči proširiti jasličke kapacitete. Nadalje, podnositeljica predlaže i više iznose sufinanciranja zbog ekonomskih i socijalnih razloga. | Prijedlog je razmotren ali nije prihvaćen. Ekonomsku cijenu svaki dječji vrtić određuje samostalno, ovisno o vlastitim specifičnostima i prioritetima ulaganja u djelatnost. Grad Rijeka ne raspolaže kapacitetima niti zakonskom osnovom za ovakvo zadiranje u poslovanje privatnih poduzetnika koji svoje djelovanje prilagođavaju uvjetima na tržištu te sukladno tome cijenu podižu ili spuštaju. Nejasno je na koji način predlagateljica smatra odrediti varijabilni iznos sufinanciranja s obzirom da Grad Rijeka ne može pretpostaviti intencije poduzetnika, prostor u koji bi se eventualno proširili kapaciteti, kadar i opremu prostora. Iznos sufinanciranja planira se na razini proračunske godine, sukladno pravilima sadržanim u Zakonu o proračunu te je prijedlog nespojiv s navedenim propisom. Intencija izjednačavanja iznosa sufinanciranja je postizanje ravnopravnosti među dječjim vrtićima što je bila česta zamjerka u proteklom razdoblju dok se viši iznos sufinanciranja za jasličke skupine predlaže iz razloga stimulacije otvaranja ovih skupina odnosno zadržavanja postojećih. Naime, nedostatak jasličkih kapaciteta vidljiv je u dječjim vrtićima čiji je osnivač Grad te se na ovaj način nastoji doprinijeti većem obuhvatu djece predškolske dobi jasličkog uzrasta. Slijedom mjerila Državnog pedagoškog standarda predškolskog odgoja i naobrazbe, u jasličke je odgojno-obrazovne skupine moguće upisati manji broj djece u odnosu na vrtićke odgojno-obrazovne skupine te su stoga ove skupine za osnivača skuplje odnosno manje profitabilne i stoga se vrtići rjeđe odlučuju za njihovo otvaranje. Ovom se mjerom planira polučiti učinak većeg ulaganja osnivača privatnih vrtića u jasličke skupine. U pogledu prijedloga viših iznosa sufinanciranja naglašavamo da je prilikom svakog sufinanciranja potrebno voditi računa o ekonomičnosti u upravljanju javnim novcem i mogućnostima gradskog proračuna.Novom Odlukom o socijalnoj skrbi Grada Rijeke od 1. siječnja 2023. dodatno se intenzivira socijalna skrb za građane Rijeke, proširuju i uvećavaju socijalna prava. Slijedom odnosne odluke, moguće je ostvariti pravo na potpuno ili djelomično sufinanciranje cijene vrtića, sukladno socijalnim kriterijima koje Odluka propisuje. Za provedbu ove odluke, Grad Rijeka osigurao je preko 4 milijuna i 100 tisuća eura, odnosno preko 31 milijun kuna u svom proračunu. Navedeni iznos predstavlja povećanje od oko 35% u odnosu na proračunska sredstva planirana u 2022. godini. Navedeno ukazuje upravo na povećanu socijalnu osjetljivost Grada i brigu o najosjetljivijim skupinama našega društva. |
| 2. | Barbara Drezga | U prijedlogu nije izričito navedeno na koji se članak odnosi | Podnositeljica predlaže sufinanciranje djece koja polaze vrtiće na području drugih općina i gradova u jednakom iznosu kao i djecu u vrtićima drugih osnivača na području grada Rijeke neograničen broj djece koja mogu ostvariti ovo pravo.  | Prijedlog je razmotren ali nije prihvaćen.Grad Rijeka sufinancira predškolsku djelatnost u dječjim vrtićima drugih osnivača na području drugih gradova i općina, uz uvjet da oba roditelja i dijete imaju prebivalište na području grada Rijeke iz raznih životnih okolnosti. U pravilu se ovdje radi o preseljenju iz druge jedinice lokalne samouprave na područje Rijeke te želju roditelja da dijete nastavi pohađati poznato vrtićko okruženje gdje je ostvarilo socijalni kontakt s drugom djecom i privrženost prema okolini i odgojiteljima. U pedagoškoj 2021./2022. Grad Rijeka sufinancirao prosječan broj od 14 djece mjesečno dok u tekućoj godini sufinancira prosječan broj od 19 djece mjesečno te se stoga brojka od 20 djece koju je moguće sufinancirati smatra optimalnom. Dosadašnji se iznos sufinanciranja, obzirom da se ova mogućnost smatra iznimnom pogodnošću za roditelje, smatra prihvatljivim te na njega nismo zaprimili pritužbe zainteresiranih roditelja. Ističemo ponovno važnost ekonomičnosti u upravljaju proračunskim novcem te određivanja prioritetnih stavki s obzirom na mogućnosti kojima raspolažemo. |